別尹鍊師
作者：李羣玉
朝代：唐

paragraphs: 吾家五千言，至道懸日月。
若非函谷令，誰注流沙說。
多君飛昇志，機悟獨超拔。
學道玉笥山，燒丹白雲穴。
南窮衡疑秀，采藥歷幽絕。
夜臥瀑布風，朝行碧巖雪。
洞宮四百日，玉籍恣探閱。
徒以菌蟪姿，緬攀修真訣。
塵籠罩浮世，遐思空飛越。
一罷棋酒歡，離情滿寥泬。
願騎紫蓋鶴，早向黃金闕。
城市不可留，塵埃穢仙骨。